CELEX: 32015R0192
Language: ro
Date: 2015-02-09 00:00:00
Title: Regulamentul (UE) 2015/192 al Consiliului din 9 februarie 2015 de modificare a Regulamentului (CE) nr. 174/2005 de impunere a anumitor restricții privind acordarea asistenței pentru activități cu caracter militar în Côte d'Ivoire

10.2.2015   
               
               
                  RO
               
               
                  Jurnalul Oficial al Uniunii Europene
               
               
                  L 33/1
               
            
         REGULAMENTUL (UE) 2015/192 AL CONSILIULUI
         din 9 februarie 2015
         de modificare a Regulamentului (CE) nr. 174/2005 de impunere a anumitor restricții privind acordarea asistenței pentru activități cu caracter militar în Côte d'Ivoire
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215 alineatul (1),
         având în vedere Decizia 2010/656/PESC a Consiliului din 29 octombrie 2010 de reînnoire a măsurilor restrictive impuse împotriva Côte d'Ivoire (1),
         având în vedere propunerea comună a Înaltului Reprezentant al Uniunii pentru afaceri externe și politică de securitate și a Comisiei Europene,
         întrucât:
         
                     (1)
                  
                  
                     Decizia 2010/656/PESC a înlocuit Poziția comună 2004/852/PESC a Consiliului (2) și a reînnoit măsurile restrictive impuse împotriva Côte d'Ivoire pentru a pune în aplicare Rezoluția 1572 (2004) a Consiliului de Securitate al Organizației Națiunilor Unite (RCSONU) și rezoluțiile ulterioare. Regulamentul (CE) nr. 174/2005 al Consiliului (3) a fost adoptat pentru a pune în aplicare Poziția comună 2004/852/PESC și pune acum în aplicare Decizia 2010/656/PESC la nivelul Uniunii prin impunerea anumitor restricții privind acordarea asistenței pentru activități cu caracter militar în Côte d'Ivoire.
                  
               
                     (2)
                  
                  
                     Ar trebui introdusă o nouă derogare de la interdicția referitoare la vânzarea, furnizarea, transferul și exportul de echipamente care ar putea fi utilizate în scopul represiunii interne, astfel încât să se permită, după caz, autorizarea anumitor echipamente destinate utilizării civile în minerit sau în proiecte de infrastructură, în urma adoptării Deciziei (PESC) 2015/202 a Consiliului (4).
                  
               
                     (3)
                  
                  
                     Această măsură intră în domeniul de aplicare al Tratatului privind funcționarea Uniunii Europene și, prin urmare, pentru a asigura aplicarea uniformă a acesteia de către operatorii economici din toate statele membre, este necesară o acțiune de reglementare la nivelul Uniunii pentru punerea sa în aplicare.
                  
               
                     (4)
                  
                  
                     Prin urmare, Regulamentul (CE) nr. 174/2005 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            Regulamentul (CE) nr. 174/2005 se modifică după cum urmează:
            
                        1.
                     
                     
                        Articolul 1 se elimină.
                     
                  
                        2.
                     
                     
                        Articolul 4a se înlocuiește cu următorul text:
                        
                           „Articolul 4a
                           
                              (1)   Prin derogare de la articolul 3, autoritatea competentă, astfel cum este prevăzută în anexa II, a statului membru în care este stabilit exportatorul sau, în cazul în care exportatorul nu este stabilit pe teritoriul Uniunii, a statului membru din care pot fi vândute, furnizate, transferate sau exportate echipamentele, poate autoriza, în condițiile pe care le consideră corespunzătoare, vânzarea, furnizarea, transferul sau exportul echipamentelor neletale incluse în anexa I, după ce s-a asigurat că echipamentele respective sunt destinate exclusiv pentru a permite forțelor de securitate din Côte d'Ivoire să recurgă la forță doar în mod adecvat și proporțional pentru a menține ordinea publică.
                           
                           
                              (2)   Prin derogare de la articolul 3, autoritatea competentă, astfel cum este prevăzută în anexa II, a statului membru în care este stabilit exportatorul sau, în cazul în care exportatorul nu este stabilit pe teritoriul Uniunii, a statului membru din care pot fi vândute, furnizate, transferate sau exportate echipamentele, poate autoriza, în condițiile pe care le consideră corespunzătoare, vânzarea, furnizarea, transferul sau exportul echipamentelor enumerate în anexa I care ar putea fi utilizate în scopuri de represiune internă, echipamentele respective fiind destinate exclusiv pentru a sprijini procesul de reformă în sectorul securității din Côte d'Ivoire și pentru a sprijini sau a fi utilizate de Operația Organizației Națiunilor Unite în Côte d'Ivoire (UNOCI) și de forțele franceze care o sprijină.
                           
                           
                              (3)   Autorizațiile menționate la alineatul (1) și (2) se acordă în conformitate cu normele detaliate prevăzute la articolele 11 și 12 din Regulamentul (CE) nr. 428/2009 și sunt valabile în întreaga Uniune.
                           
                           
                              (4)   Statul membru în cauză informează celelalte state membre și Comisia Europeană cu privire la autorizațiile acordate în temeiul prezentului articol în termen de două săptămâni de la autorizare.
                           
                           
                              (5)   Nu se acordă autorizații pentru activități care au avut deja loc.”
                           
                        
                     
                  
                        3.
                     
                     
                        Se introduce următorul articol 4b:
                        
                           „Articolul 4b
                           
                              (1)   Prin derogare de la articolul 3, autoritatea competentă, astfel cum este prevăzută în anexa II, a statului membru în care este stabilit exportatorul sau, în cazul în care exportatorul nu este stabilit pe teritoriul Uniunii, a statului membru din care pot fi vândute, furnizate, transferate sau exportate echipamentele, poate autoriza, în condițiile pe care le consideră corespunzătoare, vânzarea, furnizarea, transferul sau exportul echipamentelor enumerate la punctul 4 din anexa I, în cazul în care echipamentele respective sunt destinate exclusiv utilizării civile în minerit sau în proiecte de infrastructură.
                           
                           
                              (2)   Autorizația menționată alineatul (1) se acordă în conformitate cu normele detaliate prevăzute la articolele 11 și 12 din Regulamentul (CE) nr. 428/2009 și este valabilă în întreaga Uniune.
                           
                           
                              (3)   Exportatorii furnizează autorității competente toate informațiile relevante necesare pentru evaluarea cererii de autorizare depuse de aceștia.
                           
                           
                              (4)   Autoritatea competentă nu acordă nicio autorizație pentru vânzarea, furnizarea, transferul sau exportul echipamentelor enumerate la punctul 4 din anexa I, cu excepția cazului în care autoritatea competentă s-a asigurat că echipamentele respective sunt destinate exclusiv utilizării civile în minerit sau în proiecte de infrastructură.
                           
                           
                              (5)   Statul membru în cauză informează celelalte state membre și Comisia cu cel puțin o săptămână înainte cu privire la intenția sa de a acorda o autorizație menționată la alineatul (1).
                           
                           
                              (6)   Nu se acordă autorizații pentru activități care au avut deja loc.”
                           
                        
                     
                  
                        4.
                     
                     
                        În anexa I, titlul se înlocuiește cu următorul text:
                        „Lista echipamentelor care ar putea fi utilizate în scopuri de represiune internă, astfel cum sunt menționate la articolele 3, 4a și 4b”.
                  
                        5.
                     
                     
                        În anexa II, titlul se înlocuiește cu următorul text:
                        „Lista autorităților competente menționate la articolele 4a și 4b”.
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 februarie 2015.
            
               
                  Pentru Consiliu
               
               
                  Președintele
               
               F. MOGHERINI
            
         
         
            (1)  JO L 285, 30.10.2010, p. 28.
         
            (2)  Poziția comună 2004/852/PESC a Consiliului din 13 decembrie 2004 privind adoptarea unor măsuri restrictive împotriva Côte d'Ivoire (JO L 368, 15.12.2004, p. 50).
         
            (3)  Regulamentul (CE) nr. 174/2005 al Consiliului din 31 ianuarie 2005 de impunere a anumitor restricții privind acordarea asistenței pentru activități cu caracter militar în Côte d'Ivoire (JO L 29, 2.2.2005, p. 5).
         
            (4)  Decizia (PESC) 2015/202 a Consiliului din 9 februarie 2015 de modificare a Deciziei 2010/656/PESC de reînnoire a măsurilor restrictive impuse împotriva Côte d'Ivoire (a se vedea pagina 37 din prezentul Jurnal Oficial).